Die Stormjaers was die militêre vleuel van die Ossewa-Brandwag. Hulle wou deur sabotasie en sluipmoorde Suid-Afrika se betrokkenheid by die Tweede Wêreldoorlog in die wiele ry. Die Stormjaers is in Augustus 1940 gestig as die stormtroepe van die Afrikanervolk na die voorbeeld van die Sturmabteilung van die Nazi’s. Dit was 'n protesaksie teen die regering se steun aan Brittanje in die oorlog. Die doel was om 'n staatsgreep in Suid-Afrika uit te voer op die moment dat die Duitsers die oorhand begin kry het in die oorlog en dan sou 'n republiek uitgeroep word. Met geweld sou die regering oorgeneem word en daarom moes die Stormjaers goed georganiseerd en gedissiplineerd wees. Opleiding en die oppotting van krygsvoorrade het op die plaas Biddulphsberg plaasgevind. Onluste sou ontketen word sodat die Smuts-regering groot getalle soldate in die land moes hou om die binnelandse stabiliteit te handhaaf en dus weinig soldate beskikbaar sou hê om na die buiteland te stuur. Die Stormjaers het die oorlogspoging van die regering aktief teengestaan met voorvalle van sabotasie met tuisgemaakte brandbomme en handgranate. Op 31 Januarie 1941 het 'n botsing wat twee dae geduur het by die Johannesburgse stadsaal tussen die Stormjaers en soldate uitgebreek.